暇日邀王天任諸公遊南坡天任有詩因次韻  其二
作者：虞儔
朝代：宋

paragraphs: 我詩苦艱澁，蹇步太行巔。
筆乾硯欲裂，何地覓湧泉。
巧匠愧傍觀，袖手不能前。
敝帚徒自珍，捧心豈成妍。
辟舍不獲命，屬鞬試周旋。
君詩巧層出，浥露晨花鮮。
前輩借波瀾，後生敢並緣。
平生程不識，毀不直一錢。
五色爛摩尼，八音和相宣。
挹袂庾開府，拍肩楊盈川。
每發必中的，矢脫無空弦。
我蓋三復之，飄飄意欲仙。
此計太冷淡，浪費五彩牋。
不如醉紅裙，且聽歌喉圓。
况當荷傾蓋，莫待栗過拳。
徐看騎鯨伯，一斗揮百篇。